再用前韵
作者：謝逸
朝代：宋

paragraphs: 我家端無一囊錢，骯髒趙生門可倚。
黄綬叢中識君面，眼前如見曲阜履。
興來曳杖叩齋扉，清坐焚香淡如水。
有時造語出瑰奇，要令墨客皆風靡。
仰觀喬木俯流泉，因念吾生行已矣。
臺若君才萬夫特，風儀秀整秋山嶷。
行看待詔金馬門，安得嗒然長隠几。
功名他日似留侯，豈與風流京兆比。
昨朝篇末畫眉句，始悟前言戲之耳。
不如共訪彌天釋，真成四海習鑿齒。